ਐਨੀਮਲ ਫ਼ਾਰਮ
ਐਨੀਮਲ ਫ਼ਾਰਮ (Animal Farm) ਅੰਗਰੇਜ਼ ਨਾਵਲਕਾਰ ਜਾਰਜ ਆਰਵੈੱਲ ਦੀ ਕਾਲਜਈ ਰਚਨਾ ਹੈ। ਵੀਹਵੀਂ ਸਦੀ ਦੇ ਮਹਾਨ ਅੰਗਰੇਜ਼ ਨਾਵਲਕਾਰ ਜਾਰਜ ਆਰਵੈੱਲ ਨੇ ਆਪਣੀ ਇਸ ਰਚਨਾ ਵਿੱਚ ਸੂਰਾਂ ਨੂੰ ਕੇਂਦਰੀ ਚਰਿੱਤਰ ਬਣਾ ਕੇ ਬੋਲਸ਼ਵਿਕ ਕ੍ਰਾਂਤੀ ਦੀ ਅਸਫਲਤਾ ਉੱਤੇ ਕਰਾਰਾ ਵਿਅੰਗ ਕੀਤਾ ਸੀ। ਖੁਦ ਲੇਖਕ ਅਨੁਸਾਰ ਇਸ ਵਿੱਚ ਰੂਸੀ ਇਨਕਲਾਬ ਅਤੇ ਬਾਅਦ ਵਿੱਚ ਸਟਾਲਿਨ ਦੇ ਦੌਰ ਨੂੰ ਵਿਸ਼ਾ ਬਣਾਇਆ ਗਿਆ ਹੈ। ਇਹ ਪਹਿਲੀ ਵਾਰ 17 ਅਗਸਤ 1945 ਨੂੰ ਇੰਗਲੈਂਡ ਵਿੱਚ ਪ੍ਰਕਾਸ਼ਤ ਹੋਇਆ ਸੀ। ਆਪਣੇ ਸਰੂਪ ਦੇ ਲਿਹਾਜ਼ ਲਘੂ ਨਾਵਲ ਦੀ ਸ਼੍ਰੇਣੀ ਵਿੱਚ ਆਉਣ ਵਾਲੀ ਇਹ ਰਚਨਾ ਪਾਠਕਾਂ ਲਈ ਅੱਜ ਵੀ ਓਨੀ ਹੀ ਅਸਰਦਾਰ ਹੈ। ਜਾਰਜ ਆਰਵੈੱਲ (1903-1950) ਦੇ ਸੰਬੰਧ ਵਿੱਚ ਖਾਸ ਗੱਲ ਇਹ ਹੈ ਕਿ ਉਸ ਦਾ ਜਨ‍ਮ ਭਾਰਤ ਵਿੱਚ ਹੀ ਬਿਹਾਰ ਦੇ ਮੋਤੀਹਾਰੀ ਨਾਮਕ ਸ‍ਥਾਨ ਉੱਤੇ ਹੋਇਆ ਸੀ। ਉਸ ਦੇ ਪਿਤਾ ਬ੍ਰਿਟਿਸ਼ ਰਾਜ ਦੀ ਭਾਰਤੀ ਸਿਵਲ ਸੇਵਾ ਦੇ ਅਧਿਕਾਰੀ ਸਨ। ਆਰਵੈੱਲ ਦਾ ਮੂਲ ਨਾਮ ਏਰਿਕ ਆਰਥਰ ਬਲੇਅਰ ਸੀ। ਉਸ ਦੇ ਜਨ‍ਮ ਦੇ ਸਾਲ ਭਰ ਬਾਅਦ ਹੀ ਉਹਨਾਂ ਦੀ ਮਾਂ ਉਸ ਨੂੰ ਲੈ ਕੇ ਇੰਗ‍ਲੈਂਡ ਚੱਲੀ ਗਈ ਸੀ, ਜਿੱਥੇ ਸੇਵਾ ਮੁਕਤੀ ਦੇ ਬਾਅਦ ਉਸ ਦੇ ਪਿਤਾ ਵੀ ਚਲੇ ਗਏ। ਉਥੇ ਹੀ ਉਸ ਦੀ ਸਿੱਖਿਆ ਸੰਪੰਨ ਹੋਈ।